text: [{"text_idx": "#000001", "text": "Varpa ljo\u0301s a\u0301 F\u00f8royar sum veitara til orkuu\u0301tbyggingar"}, {"text_idx": "#000002", "text": "No\u0301gv bendir a\u0301, at bretskir myndugleikar i\u0301 n\u00e6stum fara at geva gr\u00f8nt ljo\u0301s til u\u0301tbygging av risasto\u0301ru Rosebank olju- og gasskelduni n\u00e6r F\u00f8royum. Ta\u00f0 kann gerast eitt gott h\u00f8vi hja\u0301 f\u00f8royskum fyrit\u00f8kum at bjo\u0301\u00f0a si\u0301nar t\u00e6nastur fram."}, {"text_idx": "#000004", "text": "U\u0301tbyggingin av Rosebank er mett at kosta millum 70 og 80 mia. kr. Gongst sum \u00e6tla\u00f0 ver\u00f0ur fari\u00f0 at bora fleiri framlei\u00f0slubrunnar longu i\u0301 2025 fyri at gera kla\u0301rt til, at framlei\u00f0sluskipi\u00f0 Knarr kann byrja framlei\u00f0sluna i\u0301 2026. Ta\u00f0 ver\u00f0ur i\u0301 l\u00f8tuni nu\u0301ti\u0301mansgj\u00f8rt til uppga\u0301vuna. Eisini fer gasslei\u00f0ing at ver\u00f0a l\u00f8gd fra\u0301 Rosebank til lands. Ta\u0301 framlei\u00f0slan ver\u00f0ur uppa\u0301 ta\u00f0 mesta, fer hon at vera umlei\u00f0 70.000 tunnur av olju um dagin umframt 44 mio\u0301. kubikkf\u00f8tur av gassi fyrstu 10 a\u0301rini."}, {"text_idx": "#000005", "text": "Fleiri f\u00f8roysk landssty\u0301ri hava havt i\u0301 si\u0301num sk\u00f8ldri ynski um at gera F\u00f8royar til ein tilfeingisdepil i\u0301 Nor\u00f0uratlantshavi. Hetta kann koma at ganga u\u0301t, um so er, at f\u00f8royskar fyrit\u00f8kur megna at gera seg galdandi i\u0301 kappingini um at veita t\u00e6nastur til komandi sto\u0301ru u\u0301tbyggingina av olju- og gasskelduni Rosebank vi\u00f0 marki\u00f0."}, {"text_idx": "#000006", "text": "Ta\u00f0 er greitt, at ta\u0301 ein sli\u0301k ny\u0301ggj og sto\u0301r verk\u00e6tlan fer av bakkastokki so n\u00e6r f\u00f8royska markinum, vekir ta\u00f0 sja\u0301lvandi eisini ans i\u0301 F\u00f8royum. Er hetta ti\u0301 naka\u00f0, sum f\u00f8royskar fyrit\u00f8kur kunnu gerast partur av og harvi\u00f0 liva upp til ynskini hja\u0301 fleiri landssty\u0301rum um at gera F\u00f8royar til ein tilfeingisdepil i\u0301 Nor\u00f0uratlantshavi. Og kann sli\u0301k u\u0301tbygging vi\u00f0 ny\u0301ggjum undirst\u00f8\u00f0ukervi n\u00e6r vi\u00f0 f\u00f8royska landgrunnin fa\u0301a a\u0301virkan a\u0301 royndirnar at fara undir aftur leiting eftir kolvetnum i\u0301 F\u00f8royum?"}, {"text_idx": "#000007", "text": "Equinor, sum i\u0301 dag arbei\u00f0ir b\u00e6\u00f0i vi\u00f0 olju og gassi eins og havvindmyllum er sera virki\u00f0 i\u0301 Bretlandi. Rosebank har nor\u00f0uri vi\u00f0 f\u00f8royska marki\u00f0 fer at hava alsto\u0301ran ty\u0301dning fyri bretsku veitingartrygdina eins og fyri arbei\u00f0spla\u0301ss og vinnuna. Longur su\u00f0uri u\u0301t fyri Aberdeen, er Equinor vi\u00f0 at seta upp heimsins st\u00f8rstu havindmylnulund, Hywind."}, {"text_idx": "#000008", "text": "Til tess at kunna svara sli\u0301kum spurningum gj\u00f8rdi FOI\u0301B, F\u00f8roya Orkui\u0301dna\u00f0arbo\u0301lkur av at fara til Aberdeen i\u0301 Skotlandi, har t\u00e6r mest ty\u0301\u00f0andi avger\u00f0irnar um orkuframti\u0301\u00f0ina a\u0301 Atlantsmo\u0301tinum, sum er \u00f8ki\u00f0 millum Hetland og F\u00f8royar, ver\u00f0a settar u\u0301t i\u0301 korti\u00f0 og tiknar."}, {"text_idx": "#000009", "text": "Eftir ein go\u0301\u00f0an dialog vi\u00f0 Sjo\u0301vinnufelagi\u00f0, hv\u00f8rs limir fegnir si\u0301ggja ny\u0301ggjar uppga\u0301vur a\u0301 olju- og gasslei\u00f0unum vi\u00f0 marki\u00f0, var ko\u0301sin sett mo\u0301ti Aberdeen, sum mong \u00e6ttarli\u00f0 av f\u00f8royingum hava vitja\u00f0. A\u0301 skra\u0301nni vo\u0301ru vitjanir hja\u0301 b\u00e6\u00f0i vinnuli\u0301vinum og hja\u0301 myndugleikunum. Til tess at ver\u00f0a v\u00e6l i\u0301latin at kunna um f\u00f8roysku veitaravinnuna og annars gongdina her \u00f8ll a\u0301rini vi\u00f0 oljuleiting, var stjo\u0301rin a\u0301 Atlantic Supply Base i\u0301 Runavi\u0301k, Eli Lassen eisini vi\u00f0 i\u0301 fer\u00f0alagnum saman vi\u00f0 Jan Mu\u0308ller og Louis Wilson fra\u0301 FOI\u0301B."}, {"text_idx": "#000010", "text": "Endama\u0301li\u00f0 vi\u00f0 vitjanini var b\u00e6\u00f0i at kunna seg vi\u00f0 orkutilgongdina i\u0301 Skotlandi sum heild og her serstakliga i\u0301 \u00f8kinum eystan fyri F\u00f8royar, eins og at kunna vinnu og mynduguleikar har um st\u00f8\u00f0una i\u0301 F\u00f8royum, har fj\u00f8lbroytta veitaravinnan er tilrei\u00f0ar at bjo\u0301\u00f0a fram si\u0301nar t\u00e6nastur i\u0301 sambandi vi\u00f0 m\u00f8guligar u\u0301tbyggingar eystan fyri marki\u00f0. Hetta kann gerast sera aktuelt, nu\u0301 Rosebank keldan liggur so n\u00e6r F\u00f8royum."}, {"text_idx": "#000011", "text": "Rosebank er nor\u00f0asta (gr\u00f8n/rey\u00f0a) keldan skamt fra\u0301 f\u00f8royska markinum."}, {"text_idx": "#000012", "text": "Samb\u00e6rt umbo\u00f0smanninum hja\u0301 FOI\u0301B i\u0301 Bretlandi, Louis Wilson, sum skipa\u00f0i fyri vitjanini, bendir no\u0301gv a\u0301, at avger\u00f0in um at u\u0301tbyggja sto\u0301ru olju- og gasskelduna Rosebank skamt fra\u0301 f\u00f8royska markinum ver\u00f0ur tikin i\u0301 hesum ma\u0301na\u00f0inum. Bretskir myndugleikar hava gj\u00f8rt greitt, at teir fara at geva gr\u00f8nt ljo\u0301s til u\u0301tbyggingina i\u0301 n\u00e6stum, nu\u0301 fyrist\u00f8\u00f0ufelagi\u00f0 Equinor eisini er kla\u0301rt til at taka endaliga avger\u00f0 um u\u0301tbyggingina. Ein sto\u0301rur partur av fyrireikingunum til u\u0301tbyggingina er longu i\u0301 gongd, eitt nu\u0301 ver\u00f0ur eitt framlei\u00f0sluskip gj\u00f8rt kla\u0301rt til at kunna byrja framlei\u00f0sluna innan go\u0301\u00f0 try\u0301 a\u0301r."}, {"text_idx": "#000013", "text": "Rosebank liggur har nor\u00f0uri t\u00e6tt vi\u00f0 f\u00f8royska marki\u00f0. Longur sy\u00f0ri liggur enn ein sto\u0301r kelda, Cambo, sum v\u00e6ntandi eisini ver\u00f0ur u\u0301tbygd."}, {"text_idx": "#000014", "text": "Louis Wilson sigur, at vo\u0301nandi ver\u00f0ur eisini m\u00f8guleiki hja\u0301 f\u00f8royskum veitarafyrit\u00f8kum at bjo\u0301\u00f0a seg fram vi\u00f0 v\u00f8rum og t\u00e6nastum, nu\u0301 Rosebank keldan liggur so t\u00e6tt vi\u00f0 f\u00f8royskt \u00f8ki, to\u0301 at hetta ikki ny\u0301tist at vera n\u00f8kur sja\u0301lvfylgja. Til ta ti\u0301\u00f0 mugu f\u00f8royskar fyrit\u00f8kur so kunna vi\u0301sa, at t\u00e6r eru kappingarf\u00f8rar. Ta\u00f0 veldst so eisini um, hvat ta\u00f0 eru fyri t\u00e6nastur, sum talan kann vera um b\u00e6\u00f0i i\u0301 sambandi vi\u00f0 eina u\u0301tbygging og seinni veruliga framlei\u00f0slu."}, {"text_idx": "#000015", "text": "-Vit hava m.a. vitja\u00f0 hja\u0301 ja\u0301ttandi eftirlitsmynduleikanum, NSTA, North Sea Transition Autorithy og hja\u0301 orkufelagnum Equinor. Ho\u0301ast mi\u00f0ja\u00f0 ver\u00f0ur mo\u0301ti at bru\u0301ka lokalar fyrit\u00f8kur til veitingar i\u0301 sto\u0301ran mun, so tykist einki at vera til hindurs fyri, at eitt nu\u0301 fyrit\u00f8kur i\u0301 F\u00f8royum, sum kunnu veita kappingarf\u00f8rar v\u00f8rur og t\u00e6nastur, eisini kunnu fa\u0301a lut i\u0301 u\u0301tbyggingini og somulei\u00f0is seinni i\u0301 rakstrinum."}, {"text_idx": "#000016", "text": "-Eg haldi ikki eg taki munnin ov fullan, ta\u0301 eg sigi, at f\u00f8royskar fyrit\u00f8kur eru v\u00e6l fyri at kunna a\u0301taka s\u00e6r uppga\u0301vur i\u0301 hesi vinnuni, v\u00e6lvitandi, at t\u00e6r i\u0301 mong a\u0301r vo\u0301ru vi\u00f0 til at veita v\u00f8rur og t\u00e6nastur til ikki f\u00e6rri enn 9 leitiboriverk\u00e6tlanir a\u0301 f\u00f8royska landgrunninum. Og so ikki at gloyma v\u00e6leydna\u00f0u umv\u00e6lingina av West Hercules boripallinum a\u0301 Ska\u0301lafj\u00f8r\u00f0inum."}, {"text_idx": "#000017", "text": "Fyri bara at nevna eina sli\u0301ka t\u00e6nastu, so skuldu F\u00f8royar ligi\u00f0 v\u00e6l fyri og veri\u00f0 v\u00e6legna\u00f0ar til at taka s\u00e6r av eitt nu\u0301 manningarskifti a\u0301 skipum og pallum heldur Louis Wilson."}, {"text_idx": "#000018", "text": "-Um vit i\u0301mynda okkum eina st\u00f8\u00f0u, har tu\u0301 skal bru\u0301ka tyrlu at flyta manning til Hetlands ella F\u00f8royar, hava vit i\u0301 F\u00f8royum ein sto\u0301ran fyrimun. Sumburgh flogv\u00f8llurin kann einans bjo\u0301\u00f0a flogsamband vi\u00f0 Skotland, me\u00f0an vit i\u0301 F\u00f8royum hava samband til Kastrup, ein altjo\u0301\u00f0a flogv\u00f8llur, fleiri fer\u00f0ir dagliga, eins og sambond eru u\u0301r F\u00f8royum vi\u00f0 fleiri a\u00f0rar floghavnir alt fra\u0301 Oslo, Pari\u0301s, Barcelona og skjo\u0301tt eisini New York."}, {"text_idx": "#000019", "text": "Eisini eru F\u00f8royar sera v\u00e6l fyri vi\u00f0 nu\u0301ti\u0301mans gistingarhu\u0301sum samanbori\u00f0 vi\u00f0 t.d. tey i\u0301 Hetlandi. I\u0301 heila tiki\u00f0 kann henda fyrsta sto\u0301ra orkuu\u0301tbyggingin t\u00e6tt vi\u00f0 F\u00f8royar gerast ein royndarpallur hja\u0301 f\u00f8royskari vinnu og kanska eftir ta\u00f0 enta\u0301 ein lopfj\u00f8l til a\u00f0rar m\u00f8guligar u\u0301tbyggingar i\u0301 sama \u00f8ki, her eitt nu\u0301 Cambo, sum liggur enn n\u00e6rri markinum og sum kann ver\u00f0a go\u0301\u00f0kend til u\u0301tbygging seinni i\u0301 a\u0301r ella komandi a\u0301r."}, {"text_idx": "#000020", "text": "Open Door \u00f8ki\u00f0 stendur opi\u00f0 fyri u\u0301tlendskum orkufel\u00f8gum at s\u00f8kja um leitiloyvi. Ein gamal kenningur var Statoil. I\u0301 dag eitur hann Equinor. Um felagi\u00f0 aftur fer at hyggja eftir f\u00f8roya\u00f8kinum er enn o\u0301vist. Men vi\u00f0 u\u0301tbygging av keldu n\u00e6rhendis, er ikki so langt til F\u00f8roya."}, {"text_idx": "#000021", "text": "Louis Wilson hevur fylgt gongdini a\u0301 orku\u00f8kinum i\u0301 mong a\u0301r og hevur veri\u00f0 eitt kent og afturvendandi andlit a\u0301 flestu oljumessunum i\u0301 Aberdeen seinastu a\u0301rini. Saman vi\u00f0 stjo\u0301ranum i\u0301 FOI\u0301B, Jan Mu\u0308ller, hevur hann eisini roynt at markna\u00f0arf\u00f8ra F\u00f8royar sum maritiman tilfeingisdepil i\u0301 Nor\u00f0uratlantshavi eins og hja\u0301lpt at kunna um f\u00f8roysku undirgrundina og tess Open Door skipan til leiting eftir olju og gassi."}, {"text_idx": "#000022", "text": "I\u0301 tra\u0301\u00f0 vi\u00f0 broytingar i\u0301 ti\u0301\u00f0ini hevur FOI\u0301B eisini lagt seg eftir mi\u00f0v\u00f0ist at fylgja vi\u00f0 ti\u0301 gr\u00f8na orkuskiftinum, sum eitt nu\u0301 fer fram i\u0301 grannalagnum og i\u0301 umheiminum, og sum eisini fer at si\u0301ggjast aftur i\u0301 u\u0301tbyggingunum vi\u00f0 marki\u00f0."}, {"text_idx": "#000023", "text": "Her ver\u00f0ur nevniliga gj\u00f8rt eitt sto\u0301rt arbei\u00f0i fyri at minka um u\u0301tla\u0301ti\u00f0 og fer Rosebank, ta\u0301 kla\u0301rt er til at fara undir framlei\u00f0slu um n\u00f8kur fa\u0301 a\u0301r, at vera i\u0301 heimsflokki, hvat vi\u00f0vi\u0301kur sera la\u0301gum u\u0301tla\u0301ti."}, {"text_idx": "#000024", "text": "\u00c6tlanin er at elektrifisera framlei\u00f0sluna umbor\u00f0 a\u0301 skipinum fra\u0301 vindmyllum a\u0301 landi ella til havs. Hv\u00f8r veit, tann ti\u0301\u00f0in kemur kanska eisini, ta\u0301 havvindmylnulundir eystan fyri F\u00f8royar kunnu vera vi\u00f0 til at elektrifisera pallar i\u0301 bretskum \u00f8ki og kanska enta\u0301 a\u0301 f\u00f8royska landgrunninum skuldi ta\u00f0 hent, at fund ver\u00f0a gj\u00f8rd her eisini. Ta\u00f0 er so eisini politikkurin hja\u0301 hsum landssty\u0301rinum at hava dyrnar opnar fyri ny\u0301ggjari leiting."}, {"text_idx": "#000025", "text": "Framlei\u00f0sluskipi\u00f0 Knarr, sum i\u0301 l\u00f8tuni ver\u00f0ur nu\u0301timansgj\u00f8rt til at arbei\u00f0a a\u0301 Rosebank kelduni."}, {"text_idx": "#000026", "text": "-Vit halda ta\u00f0 ver\u00f0a av sto\u0301rum ty\u0301dningi fyri f\u00f8roysku orkuframti\u0301\u00f0ina at fylgja vi\u00f0, hvat okkara grannar gera og eisini l\u00e6ra av teimum og \u00f8vugt, sigur Jan Mu\u0308ller, stjo\u0301ri, sum eisini vo\u0301nar, at sli\u0301kar fer\u00f0ir sum henda i\u0301 Aberdeen kunnu byggja bry\u0301r og vera vi\u00f0 til at fa\u0301a orku- og i\u0301l\u00f8gufel\u00f8g at lata upp eyguni fyri framti\u0301\u00f0ar orkum\u00f8guleikum i\u0301 F\u00f8royum eisini."}, {"text_idx": "#000027", "text": "-Flo\u0301tandi havvindmyllur eru \u201cin\u201d i\u0301 l\u00f8tuni, og i\u0301 \u00f8llum okkara grannalondum eru hesar ovast a\u0301 listanum, ta\u0301 tosa\u00f0 ver\u00f0ur um gr\u00f8na orkuskifti\u00f0. V\u00e6lvitandi at F\u00f8royar hava kanska eitt ta\u00f0 besta umhv\u00f8rvi\u00f0 til havvind i\u0301 heiminum, er skilagott at fa\u0301a skapt a\u0301huga i\u0301 altjo\u0301\u00f0a orkuumhv\u00f8rvinum fyri framti\u0301\u00f0ar orkumenning i\u0301 Nor\u00f0uratlantshavi sigur FOI\u0301B stjo\u0301rin, sum var sera v\u00e6l n\u00f8gdur vi\u00f0 vitjanina i\u0301 Skotlandi og vo\u0301nar, at hon kann vera vi\u00f0 til at geva \u00f8\u00f0rum i\u0301bla\u0301stur."}, {"text_idx": "#000028", "text": "FOI\u0301B, sum hevur havt t\u00e6tt samstarv vi\u00f0 veitaravinnuna i\u0301 F\u00f8royum i\u0301 mong a\u0301r, umr\u00f8ddi undan fer\u00f0ini framti\u0301\u00f0ar m\u00f8guleikarnar vi\u00f0 Sjo\u0301vinnufelagi\u00f0, hv\u00f8rs limir heilt na\u0301tu\u0301rrliga gerast partur i\u0301 ma\u0301linum, ta\u0301 u\u0301tbyggingar fara fram i\u0301 grannalagnum."}, {"text_idx": "#000029", "text": "Felagi\u00f0, sum umbo\u00f0ar sto\u0301ran part av f\u00f8roysku veitingarvinnuni, hevur sum vera man sto\u0301ran a\u0301huga i\u0301, at ta\u00f0 ver\u00f0a bygdar bry\u0301r tv\u00f8rtur um landam\u00f8rk, ta\u0301 talan er um sto\u0301rar u\u0301tbyggingar sum tann a\u0301 Rosebank."}, {"text_idx": "#000030", "text": "Fyri go\u0301\u00f0um fy\u0301ra a\u0301rum si\u0301\u00f0ani var\u00f0 FOI\u0301B saman vi\u00f0 fleiri vinnufyrit\u00f8kum a\u0301 vitjan hja\u0301 fleiri av teimum sto\u0301ru orkufel\u00f8gunum i\u0301 Skotlandi vi\u00f0 nettupp ti\u0301 fyri eyga\u00f0 at kunna fyrireika seg til eina framti\u0301\u00f0 vi\u00f0 m\u00f8guligum u\u0301tbyggingum vi\u00f0 marki\u00f0. Vitjanin i\u0301 farna ma\u0301na\u00f0 var so ein uppfylging av ti\u0301, nu\u0301 mest sum alt bendir a\u0301, at gr\u00f8nt ljo\u0301s ver\u00f0ur givi\u00f0 til ta fyrstu heilt sto\u0301ru u\u0301tbyggingina i\u0301 n\u00e6sta grannalagnum. Uppa\u0301 sikt kann sli\u0301k u\u0301tbygging eisini fa\u0301a ty\u0301dning fyri m\u00f8guliga leiting i\u0301 f\u00f8royskum \u00f8ki."}, {"text_idx": "#000031", "text": "Menningin av varandi orku so sum havvindorkulundum i\u0301 \u00f8kjunum nor\u00f0an fyri Skotland kann eisini i\u0301 framti\u0301\u00f0ini koma at geva arbei\u00f0i til f\u00f8royskar veitingarfyrit\u00f8kur."}, {"text_idx": "#000033", "text": "Undir vitjanini i\u0301 Aberdeen i\u0301 mai h\u00f8vdu umbo\u00f0ini fyri FOI\u0300B eins og stjo\u0301rin i\u0301 Atlantic Supply Base, Eli Lassen, h\u00f8vi til at st\u00f8kka inn a\u0301 go\u0301lvi\u00f0 a\u0301 h\u00f8vu\u00f0sskrivstovuni hja\u0301 norska orkurisanum Equinor, har tey fingu or\u00f0 a\u0301 stjo\u0301ran Arne Gu\u0308rtner, sum hevur a\u0301byrgdina av \u00f8llum virksemi hja\u0301 felagnum i\u0301 Bretlandi, I\u0301rlandi og somulei\u00f0is F\u00f8royum. A\u0301 hesum fundinum var\u00f0 eisini f\u00f8royski lei\u00f0arin fyri altjo\u0301\u00f0a boringum hja\u0301 Equinor, Ja\u0301kup \u00d8regaard."}, {"text_idx": "#000034", "text": "Eftir at hava fingi\u00f0 innlit i\u0301 arbei\u00f0i\u00f0 hja\u0301 Equinor og her serstakliga komandi Rosebank u\u0301tbyggingina n\u00e6r f\u00f8royska marki\u00f0, ny\u0301ttu f\u00f8roysku umbo\u00f0ini h\u00f8vi til at grei\u00f0a Equinor stjo\u0301ranum fra\u0301 um F\u00f8royar og tess geografisku st\u00f8\u00f0u t\u00e6tt vi\u00f0 bretskt \u00f8ki. Vi\u0301st var\u00f0 m.a. a\u0301, at F\u00f8royar liggja ikki so langt fra\u0301 Rosebank kelduni og h\u00f8vdu f\u00f8royskar fyrit\u00f8kur uttan iva vilja\u00f0 bjo\u0301\u00f0a\u00f0 seg fram vi\u00f0 v\u00f8rum og t\u00e6nastum, ta\u0301 tann ti\u0301\u00f0 kemur. Hetta vildi hann fegin leggja s\u00e6r i\u0301 geyma."}, {"text_idx": "#000036", "text": "Ta\u00f0 er so annars ein sannroynd, at f\u00f8roysk fyrit\u00f8ka nu\u0301 i\u0301 fleiri a\u0301r hevur veitt t\u00e6nastur til orkuvinnuna a\u0301 Atlantsmo\u0301tinum eystan fyri F\u00f8royar. F\u00f8roya Tele veitir sum er samskiftist\u00e6nastur umvegis Shefaka\u00f0alin til orkufelagi\u00f0 BP. Og nu\u0301 \u00e6tlanir eru um ny\u0301ggjar u\u0301tbyggingar i\u0301 \u00f8kinum \u00e6tlar F\u00f8roya Tele s\u00e6r eisini at bjo\u0301\u00f0a seg fram. Fyrit\u00f8kan hevur longu samband vi\u00f0 Equinor um at veita t\u00e6nastur til komandi Rosebank u\u0301tbyggingina."}, {"text_idx": "#000037", "text": "F\u00f8roya Tele hevur gj\u00f8gnum Shefa-ka\u00f0alin nu\u0301 i\u0301 fleiri a\u0301r veitt samskiftist\u00e6nastur til bretska orkufelagi\u00f0 BP eystan fyri f\u00f8royska marki\u00f0. Fyrit\u00f8kan vo\u0301nar, at gr\u00f8nt ljo\u0301s ver\u00f0ur givi\u00f0 til u\u0301tbygging av Rosebank, solei\u00f0is at hon kann gera sa\u0301ttma\u0301la vi\u00f0 Equinor eisini. Her vitjar Ja\u0301kup \u00d8regaard, sum stendur a\u0301 odda fyri altjo\u0301\u00f0a boringum hja\u0301 Equinor f\u00f8roysku sto\u0301rfyrit\u00f8kuna. Vm. Pa\u0301ll Vesturbu\u0301 og hm. Jan Ziskasen fra\u0301 a\u0301vikavist FT Net og F\u00f8roya Tele."}, {"text_idx": "#000038", "text": "Nu\u0301 sto\u0301rar broytingar henda i\u0301 vinnu- og orkuumhv\u00f8rvinum i\u0301 Aberdeen l\u00f8gdu f\u00f8roysku umbo\u00f0ini eisini lei\u00f0ina til sto\u0301ru havnina i\u0301 Aberdeen, sum i\u0301 l\u00f8tuni ver\u00f0ur u\u0301tbygd vi\u00f0 eini dju\u0301phavn fyri 5-6 mia. kr. Havnin, sum hevur t\u00e6nt olju- og gassvinnuni tru\u0301\u00f0liga i\u0301 40 til 50 a\u0301r, fer i\u0301 framti\u0301\u00f0ini eisini at fevna um mongu t\u00e6nastuveitingarnar, sum gr\u00f8na orkuskifti\u00f0 hevur vi\u00f0 s\u00e6r her m.a. uppsetan av havvindmyllum."}, {"text_idx": "#000040", "text": "Sto\u0301rt \u00f8ki kring havnina nevnt \u201cEnergy Transition Zone\u201d er lagt av til at hy\u0301sa \u00f8rgrynnu av t\u00e6nastum og ver\u00f0ur rigga\u00f0 til at kunna t\u00e6na \u00f8llum broytingunum, sum eru partur av framti\u0301\u00f0ar veitingunum eitt nu\u0301 til at t\u00e6na skiftinum fra\u0301 at vera olju- og gass h\u00f8vu\u00f0ssta\u00f0urin i\u0301 Evropa til at gerast h\u00f8vu\u00f0ssta\u00f0urin fyri alla orku i\u0301 Evropa."}, {"text_idx": "#000041", "text": "Aberdeen er vi\u00f0 at gerast ein hin fremsti gr\u00f8norkukveikjarin i\u0301 heiminum og hevur sum fyrsti by\u0301ur fingi\u00f0 vetnisriknar bussar."}, {"text_idx": "#000042", "text": "(Orkan.fo fer i\u0301 komandi greinum at hava fra\u0301sagnir fra\u0301 ymsu vitjanunum i\u0301 Aberdeen.)"}, {"text_idx": "#000043", "text": "Vinarliga broyt ti\u0301nar kennifi\u0301la - og privatli\u0301vsstillingar fyri at si\u0301ggja hetta innihald Stillingar av farsporum"}, {"text_idx": "#000045", "text": "Fo\u0301lkatingi\u00f0 vitjar SEV i\u0301 Hu\u0301sahaga"}, {"text_idx": "#000047", "text": "Helvtin av orkuni fra\u0301 vindmyllulundum fer til spillis"}, {"text_idx": "#000048", "text": "Regin Mittu\u0301n ny\u0301ggjur fi\u0301ggjarstjo\u0301ri hja\u0301 Magn"}, {"text_idx": "#000049", "text": "Oljupri\u0301sur uppa\u0301 100 dollarar i\u0301 eygsjo\u0301n"}, {"text_idx": "#000050", "text": "Russland sendir oljutangaskip nor\u00f0ur um Sibiria"}, {"text_idx": "#000051", "text": "Byggja heimsins st\u00f8rstu vindmylnuh\u00f8ll i\u0301 Esbjerg"}, {"text_idx": "#000052", "text": "Bera o\u0301tta fyri ny\u0301ggjum gr\u00f8num brennievnum"}, {"text_idx": "#000056", "text": "Redaktio\u0301n tel. 20 80 80 [email protected] Sverri Egholm Netredakt\u00f8r (A\u0301byrgd) [email protected]"}, {"text_idx": "#000057", "text": "Fyristing tel. 20 80 80 [email protected]"}]